## Priopćenje Ustavnog suda Republike Hrvatske broj U-VII-833/1998 od 9. listopada 1998.

### NN 133/1998 (13.10.1998.), Priopćenje Ustavnog suda Republike Hrvatske broj U-VII-833/1998 od 9. listopada 1998.

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić, predsjednik
Suda te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, Jurica Malčić, mr. Hrvoje Momčinović, Ivan Marijan
Severinac i Mladen Žuvela, u postupku nadzora ustavnosti i zakonitosti
rada, na temelju članka 125. alineja 7. Ustava Republike Hrvatske, članka
38. alineja 1. i članka 40. Ustavnog zakona o Ustavnom sudu Republike Hrvatske
("Narodne novine", broj 13/91), članka 55. Zakona o izboru članova
predstavničkih tijela jedinica lokalne samouprave i jedinica lokalne uprave
i samouprave ("Narodne novine", broj 90/92, 69/95, 59/96 i 63/96),
u povodu zahtjeva Hrvatskog helsinškog odbora za ljudska prava i GONG -
Građani organizirano nadgledaju glasanje, za postupanje u obavljanju nadzora
nad ustavnošću i zakonitošću izbora, na sjednici Suda održanoj 9. listopada
1998. godine daje sljedeće

## **PRIOPĆENJE**

Hrvatski helsinški odbor za ljudska prava (nastavno: HHO) iz Zagreba
i GONG - Građani organizirano nadgledaju glasanje podnijeli su Ustavnom
sudu Republike Hrvatske (dana 7. listopada 1998. godine putem fax-a) zahtjev
za postupanje u obavljanju nadzora nad ustavnošću i zakonitošću izbora.
Dana 8. listopada 1998. godine Ustavnom sudu Republike Hrvatske je dostavljen
spis predmeta Izbornog povjerenstva Republike Hrvatske, te izvornik podnijetog
zahtjeva.

Povod podnošenju ovog zahtjeva jesu obavijesti Izbornog povjerenstva
Republike Hrvatske Klasa: 013-01/98-01/01, Ur.broj: 599-01-98/32 od 18.
rujna 1998. godine, Klasa: 013-01/98-01/01; Ur.broj: 599-01-98/35 od 28.
rujna 1998. godine i Klasa: 013-01/98-01/01, Ur.broj: 599-01-98/39 od 5.
listopada 1998. godine. Ovim obavijestima Izborno povjerenstvo Republike
Hrvatske izvješćuje HHO i GONG, a u povodu njihovog zahtjeva tom Povjerenstvu
da im se kao nevladinim organizacijama odobri praćenje rada izbornih tijela
na izborima za Županijsku skupštinu Dubrovačko-neretvanske županije, da
ne ispunjavaju uvjete propisane odredbom čl. 36. stavka 4. Zakona o izboru
članova predstavničkih tijela jedinica lokalne samouprave i jedinica lokalne
uprave i samouprave (nastavno: Izborni zakon), te da njihovom zahtjevu
ne može biti udovoljeno.

U svom zahtjevu podnositelji navode da je Izborno povjerenstvo Republike
Hrvatske tumačilo propise o sudjelovanju promatrača u izbornom postupku
na nedopustivo restriktivan način, te se pri tom pozivaju, u bitnome, na
u svijetu prihvaćenu liberalnu praksu sudjelovanja domaćih i stranih promatrača
u izbornim postupcima, na činjenicu višekratnog faktičnog sudjelovanja
predstavnika HHO-a i GONG-a na dosadašnjim izborima, na međunarodno preuzete
obveze Republike Hrvatske u tom pravcu, te na nepostojanje zakonske norme
koja bi sudjelovanje predstavnika nevladinih organizacija u izbornom postupku
zabranjivala. Ukazuju također na potrebu ekstenzivnog tumačenja normi koje
u Republici Hrvatskoj reguliraju predmetnu materiju, kao značajan doprinos
demokratizaciji.

Radi se dakle, o problematici sudjelovanja promatrača u izbornom postupku.

Ustavni sud Republike Hrvatske izražava o ovom pitanju sljedeće stajalište:

Člankom 36. stavkom 4., Izbornog zakona propisano je da političke stranke
i skupine birača koje su predložile kandidate za izbor članova predstavničkih
tijela jedinica lokalne samouprave odnosno jedinica lokalne uprave i samouprave,
mogu odrediti promatrače koji će pratiti rad tijela za provođenje izbora.

Točkom 13. Obvezatnih uputa broj OLS-IV o promatračima i načinu promatranja
rada tijela za provođenje izbora za članove predstavničkih tijela jedinica
lokalne samouprave odnosno jedinica lokalne uprave i samouprave ("Narodne
novine", broj 19/97, nastavno: Obvezatne upute) propisano je da se
Obvezatne upute (kojima je zapravo preuzet tekst ranije citiranog Zakona
u dijelu o pravima i dužnostima promatrača) primjenjuju i na strane promatrače.
Tim Obvezatnim uputama propisana je i dužnost stranog promatrača da izbornom
tijelu predoči uvjerenje Izbornog povjerenstva Republike Hrvatske kojim
mu je utvrđen status stranog promatrača.

Iz navedenog proizlazi da Zakon upućuje na krug ovlaštenika koji mogu
promatrati rad izbornih tijela. Praksa praćenja izbornih postupaka u svijetu,
a i u Republici Hrvatskoj, kreće dalje i šire. Tako i Izborno povjerenstvo
Republike Hrvatske već spomenutom odredbom točke 13. Obvezatnih uputa proširuje
krug ovlaštenika uvrštavanjem još jedne kategorije promatrača kojima se
taj status može priznati ako ispunjavaju propisani dodatni uvjet. Navedeno
proširenje kruga promatrača Obvezatnim uputama rezultat jer upravo prakse
koja odredbe Zakona na krug ovlaštenika tumači ekstenzivnije.

Ovaj stav izražen je i Priopćenjem 1. ovog Suda datom u predmetu U-VII-245/1997
na sjednici održanoj dana 26. ožujka 1997. ("Narodne novine",
broj 33/97).

Potreba takvog ekstenzivnog tumačenja od važnosti je i za provođenje
svih međunarodno preuzetih obveza.

Razlozi kojima je Izborno povjerenstvo Republike Hrvatske obrazložilo
neprihvaćanje zahtjeva HHO-a i GONG-a, upućuje na konstataciju da postojeće
odredbe Obvezatnih uputa koje se tiču kruga promatrača ostavljaju mjesta
dvojbama i nedovoljno ih definiraju.

Stoga Ustavni sud opetovano izražava pravno stajalište o potrebi ekstenzivnijeg
tumačenja odredaba o pravima promatrača.

Navedeno pravno stajalište Suda ujedno je i upozorenje Izbornom povjerenstvu
Republike Hrvatske na potrebu dopune odgovarajućih Obvezatnih uputa u pravcu
da se proširi krug ovlaštenika, te dopusti praćenje izbora u svojstvu promatrača,
na način da se šire definira osobe, eventualne dodatne uvjete za priznavanje
statusa promatrača, kao i opseg njihovih prava, i to jednako u okviru postojeće
odredbe točke 13. Obvezatnih uputa, kao i proširivanjem obuhvata normi
Obvezatnih uputa.

U vrijeme postupanja Ustavnog suda Republike Hrvatske u konkretnom slučaju
nadzora nad ustavnošću i zakonitošću izbora za Županijsku skupštinu Dubrovačko-neretvanske
županije (određenih za dan 11. listopada 1998. godine) ne postoje objektivne
mogućnosti da Izborno povjerenstvo Republike Hrvatske osigura pravodobnu
provedbu ovdje danog upozorenja.

Stoga načelno stajalište Ustavnog suda Republike Hrvatske sadržano u
ovom Priopćenju valja imati u vidu za buduće izborne postupke, a u cilju
omogućavanja ili olakšavanja pristupa domaćih i stranih promatrača izbornim
postupcima na svim razinama.

Broj: U-VII-833/1998.

Zagreb, 9. listopada 1998.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Ostalo, NN 133/1998-1614